b'\n_START_ARTICLE_\nBerliner Stadtschloss\n_START_PARAGRAPH_\nBerliner Stadtschloss (Berlins byslott) var et slott i det sentrale Berlin, p\xc3\xa5 Slottsplassen rett ved siden av Alexanderplatz, og i umiddelbar n\xc3\xa6rhet av Museumsinsel. Fra 2013 er slottet under gjenoppbygging og vil huse Humboldt Forum, et museum for verdens kulturarv._NEWLINE_De eldste delene av slottet daterte seg fra 1443 og var hovedresidens (vinterresidens) for kurfyrstene av Brandenburg, det senere Brandenburg-Preussen og kongeriket Preussen, og som etter 1871 dessuten var tyske keisere. Etter f\xc3\xb8rste verdenskrig ble slottet et museum.\n_START_SECTION_\nPalast der Republik\n_START_PARAGRAPH_\nUnder annen verdenskrig ble slottet skadet av bombing, men ikke fullstendig \xc3\xb8delagt. Makthaverne i DDR sprengte slottet helt i 1950, til sterke protester fra demokratiske land, fordi det angivelig var et \xc2\xabsymbol p\xc3\xa5 pr\xc3\xb8yssisk imperialisme\xc2\xbb. Det eneste de lot bli igjen var balkongen hvor Karl Liebknecht p\xc3\xa5 slutten av f\xc3\xb8rste verdenskrig hadde utropt \xc2\xabden frie sosialistiske republikken\xc2\xbb som aldri ble en realitet. Kommunistene oppf\xc3\xb8rte midt p\xc3\xa5 1970-tallet en ny bygning, Palast der Republik, som tjente som parlamentssete for DDR, og plassen foran ble omd\xc3\xb8pt til Marx-Engels-Platz. Likevel innr\xc3\xb8mmet Erich Honecker p\xc3\xa5 1970-tallet at det hadde v\xc3\xa6rt en feil \xc3\xa5 \xc3\xb8delegge slottet._NEWLINE_Etter den tyske gjenforeningen fikk slottsplassen tilbake sitt gamle navn og i 2003 besluttet Forbundsdagen nesten enstemmig \xc3\xa5 rive Palast der Republik.\n_START_SECTION_\nHumboldt Forum\n_START_PARAGRAPH_\nEtter gjenforeningen ble det bestemt \xc3\xa5 gjenoppbygge byslottet og bruke bygningen som museum og senter for verdens kulturarv under navnet Humboldt Forum. 12. juni 2013 la forbundspresident Joachim Gauck ned grunnsteinen for det gjenoppbygde byslottet. Bygningen vil i det ytre i hovedsak v\xc3\xa6re en rekonstruksjon, med unntak av den ene fasaden mot elven Spree som historisk var slottets \xc2\xabbakside\xc2\xbb, og som derfor f\xc3\xa5r moderne utforming. Interi\xc3\xb8rene vil v\xc3\xa6re moderne og tilpasset den fremtidige bruken som museum, men det er lagt opp til at en del rom i fremtiden ogs\xc3\xa5 kan f\xc3\xa5 historiske interi\xc3\xb8rer. \xc3\x85pningen skal finne sted i 2019. Senteret er oppkalt etter br\xc3\xb8drene Alexander og Wilhelm von Humboldt. Neil MacGregor, tidligere direkt\xc3\xb8r for British Museum, ble utnevnt til den f\xc3\xb8rste direkt\xc3\xb8ren for Humboldt Forum, og inspirert av British Museum er det foresl\xc3\xa5tt at Humboldt Forum skal ha gratis adgang. Det kommende Humboldt Forum har ofte blitt sammenlignet med British Museum.'